## Odluka o uvjetima za odobrenje unutardnevnoga kredita na osnovi zaloga vrijednosnih papira

### NN 34/2005 (16.3.2005.), Odluka o uvjetima za odobrenje unutardnevnoga kredita na osnovi zaloga vrijednosnih papira

**HRVATSKA NARODNA BANKA**

**697**

Na temelju članka 10. i članka
38. stavka 3. pod e) Zakona o Hrvatskoj narodnoj banci (»Narodne novine«, br. 36/2001.), Savjet Hrvatske narodne banke na sjednici
održanoj 9. ožujka 2005. donio je

**ODLUKU**

**O UVJETIMA ZA ODOBRENJE UNUTARDNEVNOGA
KREDITA NA OSNOVI ZALOGA VRIJEDNOSNIH PAPIRA**

I.

Ovom se odlukom reguliraju način
i uvjeti odobravanja te povrata unutardnevnoga
kredita na osnovi zaloga vrijednosnih papira.

II.

Hrvatska narodna banka može
odobriti unutardnevni kredit sljedećim financijskim
institucijama:

– bankama osnovanima u Republici
Hrvatskoj u skladu sa Zakonom o bankama

– podružnicama stranih banaka u
Republici Hrvatskoj osnovanima u skladu sa Zakonom o bankama (u nastavku
teksta: banke).

III.

Unutardnevni
kredit je kredit koji se odobrava i koristi tijekom obračunskog dana u
Hrvatskom sustavu velikih plaćanja (u nastavku teksta: HSVP).

Unutardnevni
kredit odobrava se određivanjem limita na računu za namiru banke koji preko
HSVP-a vodi Hrvatska narodna banka. Limit na računu za namiru banke jest visina
dopuštenoga negativnog stanja na računu za namiru banke tijekom obračunskog
dana u HSVP-u.

Hrvatska narodna banka određuje
limit na računu za namiru banke u vrijeme kada je to predviđeno Dnevnim
terminskim planom obračuna preko HSVP-a.

Na kraju obračunskog dana u
HSVP-u limit na računu za namiru banke jest nula.

IV.

Hrvatska narodna banka odobrava unutardnevni kredit u visini 90% nominalne vrijednosti
založenih vrijednosnih papira.

Vrijednosni papiri koji su
predmet zaloga moraju imati rok dospijeća duži od roka dospijeća unutardnevnoga kredita.

Uvjet za odobravanje unutardnevnoga kredita jest povrat prethodno korištenoga
lombardnoga kredita.

Vrijednosni papiri koji mogu biti
predmet zaloga za unutardnevni kredit jesu trezorski
zapisi Ministarstva financija Republike Hrvatske u kunama.

V.

Banka je za odobrenje unutardnevnoga kredita Hrvatskoj narodnoj banci obvezna
dostaviti obavijest o izvršenoj predbilježbi tereta nad vrijednosnim papirima u
sustavu Središnje depozitarne agencije d.d., u kojoj navodi poziv na broj
predbilježbe tereta nad vrijednosnim papirima.

Banka obavijesti iz stavka 1. ove
točke može uputiti Hrvatskoj narodnoj banci tijekom obračunskog dana u HSVP-u.

VI.

Banka koja koristi unutardnevni kredit obvezna je vratiti ga do kraja
obračunskog dana u HSVP-u, u vrijeme kada je to predviđeno Dnevnim terminskim
planom obračuna preko HSVP-a.

Za nevraćeni unutardnevni
kredit Hrvatska narodna banka odobrit će banci lombardni kredit na kraju
obračunskog dana u HSVP-u, i to u iznosu negativnog stanja na njezinu računu za
namiru.

VII.

Hrvatska narodna banka može ne
odobriti pojedini unutardnev­ni kredit odbijajući da
potvrdi predbilježbu tereta nad vrijednosnim papirima u sustavu Središnje
depozitarne agencije d.d.

Hrvatska narodna banka može
privremeno obustaviti odobravanje unutardnevnih
kredita određenoj banci ili svim bankama. O obustavi kao i o ponovnom
odobravanju unutardnevnoga kredita Hrvatska narodna
banka obavijestit će banku/banke pisanim putem.

Hrvatska narodna banka može
odrediti najviši mogući iznos unutardnevnoga kredita
određenoj banci ili svim bankama, o čemu će banku/banke obavijestiti pisanim
putem.

VIII.

Obračunski dan HSVP-a i Dnevni
terminski plan obračuna preko HSVP-a propisani su Odlukom o terminskom planu
obračuna preko međubankovnih platnih sustava.

IX.

Hrvatska narodna banka na unutardnevni
kredit ne obračunava kamate.

X.

Ova odluka stupa na snagu osmoga
dana od dana objave u »Narodnim novinama«, a primjenjuje se od 1. srpnja 2005.

O. br. 660/2005.

Zagreb, 9. ožujka 2005.

Predsjednik Savjeta

Hrvatske narodne
banke

guverner

Hrvatske narodne banke

**dr****. sc. Željko Rohatinski**,
v. r.

Odluka, NN 34/2005-697